Anaram Au Patac - Wikipèdia

# Anaram Au Patac

### Un article de Wikipèdia, l'enciclopèdia liura.

## [Modificar] Objectiu politic

Anaram Au Patac (AAP) qu’ei un movement politic occitan d’esquèrra revolucionària. Qu'ei favorable a l'independéncia d'Occitània dab un projècte de societat. Lo son anar dab l’identitat occitana, la tèrra occitana, qu’ei basat sus la volontat de bastir Occitània dab totas e tots los qui i viven, d’on que sian. E aquò dens ua logica de justícia sociau, de solidaritat, de partatge de las riquessas, d’internacionalisme, mes tanben dens lo benestar de la lenga e de la cultura occitanas. Ne cred pas dens la superioritat de l'identitat occitana sus la de qui que sia, mes ne cred pas tanpòc que cau escóner-la o deishar-la morir.

AAP qu’ei a la crotzada enter Occitània e revolucion sociau. Qu’arrefusa l’idèa d’ua França ua e indivisibla, centralizaira, com un modèl politic definitiu, de la medisha faiçon qu’arrefusa l’idèa que lo capitalisme sia l’unic modèl economic qui sia possible. Qu'estima qu’autas vias tà organizà’s, tan politicas com economicas, que son possiblas e necessàrias.

Un element essenciau de las soas apitadas qu’ei de voler botar en plaça estructuras de lutas e de proposicions popularas hòrtas. AAP que prepausa d'estar sus aqueth camin: en miar accions revendicativas de cap a çò qui identifica com las agressions fascistas, capitalistas, imperialistas mes tanben en participar a la mesa en plaça d’alternativas.

AAP que’s caracteriza per un arrefús d’alinhament ideologic a ua pensada unica qui sia marxista, comunista, ecologista o libertària. AAP que vòu prepausar un equilibri revolucionari e occitanista enter los militants.

## [Modificar] Implantacion geografica

Lo nuclèu geografic e istoric d'AAP qu'ei Bearn. Totun que i a seccions e daubuns aderents en dehòra de Bearn, dens autes parçans d'Occitània, en particular a Marmanda.

Lo sèti d'AAP qu'ei a Pau, dens lo petit monument istoric de la Tor deu Borrèu, qui estó au començament un locau per divèrsas associacions alternativas abans d'estar lo d'AAP solament.

## [Modificar] Istoric

AAP que vadó en 1992 dab l'encontre de militants politics bearnés qui vienèvan d'orizonts divèrs: de l'occitanisme tradicionau, de la mobilizacion ecologista contra lo tunèl deu Sompòrt dens la Vath d'Aspa, deus grops de sostien au movement basco, deu sindicalisme, etc. Los fondadors que causín lo nom d'Anaram Au Patac en reprene ua metafòra deu lengatge deu rugbi. Pro d'òra AAP qu'aconseguí d'ocupar ua bona part deu terren politic de l'esquèrra revolucionària en Bearn en bèth profeità'i de l'abséncia o de la feblessa de las organizacions francesas abituaus d'extrèma esquèrra.

En 1995, AAP qu'estó un grop cofondador deu Corrent Revolucionari Occitan (CRÒC) en federà's dab dus autes grops, los Patriòtas Occitans (de Tolosa) e Occitània Libertat (d'Ais de Provença). La revista d'AAP, Har, fondada en 1995, que vadó lèu la revista deu CRÒC dab lo nom mei panoccitan Har/Far, mes la redaccion e la gestion que demorè au sèti d'AAP a Pau. Lo CRÒC que conegó un certan dinamisme entre 1995 e 2000 aperaquí. Mes la manca de coordinacion deu CRÒC, a l'escala panoccitana, que provoquè la soa dislocacion au començament deus ans 2000 e alavetz AAP que decidí de sortir deu CRÒC en 2001 e lo CRÒC que desparegó lèu.

Uei lo dia, AAP que contunha la soa existéncia de movement politic dab un domeni d'accion qui concerneish subertot Bearn e, a còps, d'autes parçans d'Occitània, subertot en Gasconha.

## [Modificar] Vejatz tanben

- Corrent Revolucionari Occitan

## [Modificar] Ligams extèrnes

- Anaram Au Patac

Recuperat(ada) de "http://oc.wikipedia.org../../../a/n/a/Anaram_Au_Patac_a493.html"

Categorias de la pagina: Partit politic occitan | Movements politics | Politica

##### Views

- Article
- Discussion
- Version actuala

##### Recercar

##### Autras lengas

- Català
- Français